**GUVERNUL REPUBLICII MOLDOVA**

**HOTĂRÎRE nr.\_\_\_\_\_\_**

**din \_\_\_\_\_\_\_\_\_\_\_\_\_\_\_\_\_\_\_\_**

**Chișinău**

**Cu privire la măsurile de consolidare a centrelor de date în sectorul public**

**și de raționalizare a administrării sistemelor informaționale de stat**

În temeiul art. 7 lit. b) și e) din Legea nr.136 din 7 iulie 2017 cu privire la Guvern (Monitorul Oficial al Republicii Moldova, 2017, nr.252, art.412), a art.32 din Legea nr.98 din 4 mai 2012 privind administrația publică centrală de specialitate (Monitorul Oficial al Republicii Moldova, 2012, nr.160-164, art.537), cu modificările și completările ulterioare, a art.6 alin.(1) lit. e) din Legea nr.121-XVI din 4 mai 2007 privind administrarea şi deetatizarea proprietății publice (Monitorul Oficial a1 Republicii Moldova, 2007, nr.90-93, art.401), cu modificările şi completările ulterioare, art.14 al Legii nr.146-XIII din 16 iunie 1994 cu privire la întreprinderea de stat (Monitorul Oficial al Republicii Moldova, 1994, nr.2, art.9), cu modificările şi completările ulterioare, și art.22 alin.(2) și alin.(3) lit.a) și f) ale Legii nr.467-XV din 21 noiembrie 2003 cu privire la informatizare şi la resursele informaționale de stat (Monitorul Oficial al Republicii Moldova, 2004, nr.6-12, art.44), cu modificările ulterioare, Guvernul

**HOTĂRĂŞTE:**

1. Întreprinderea de Stat „Centrul de Telecomunicații Speciale” se reorganizează, prin transformare, în Instituția publică „Serviciul Tehnologii Informaționale și Securitate Cibernetică” în subordinea Cancelariei de Stat.
2. Fondator al Instituției publice „Serviciul Tehnologii Informaționale și Securitate Cibernetică” este Guvernul, care deleagă exercitarea acestei funcții Cancelariei de Stat.
3. Instituția publică „Serviciul Tehnologii Informaționale și Securitate Cibernetică” este succesorul de drepturi şi obligații al Întreprinderii de Stat „Centrul de Telecomunicații Speciale”.
4. Patrimoniul Întreprinderii de Stat „Centrul de Telecomunicații Speciale” se va transmite Instituției publice „Serviciul Tehnologii Informaționale și Securitate Cibernetică” conform prevederilor Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015 (Monitorul Oficial al Republicii Moldova, 2016, nr.1, art.2), cu modificările şi completările ulterioare.
5. Întreprinderea de Stat „MoldData” și Întreprinderea de Stat „Centrul Informațional Agricol” se reorganizează prin fuziune (absorbție) cu Instituția publică „Serviciul Tehnologii Informaționale și Securitate Cibernetică”.
6. Drepturile şi obligațiile persoanelor juridice absorbite trec integral la persoana juridică absorbantă - Instituția publică „Serviciul Tehnologii Informaționale și Securitate Cibernetică”.
7. Disponibilizarea personalului în legătură cu reorganizarea Întreprinderii de Stat „Centrul de Telecomunicații Speciale”, Întreprinderii de Stat „MoldData” şi a Întreprinderii de Stat „Centrul Informațional Agricol” se va efectua în conformitate cu legislația muncii în vigoare, în cazul imposibilității transferului acestuia.
8. Transmiterea integrală a patrimoniului de la persoanele juridice absorbite către persoana juridică absorbantă se va efectua în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015.
9. Cheltuielile ce țin de reducerea statelor de personal în legătură cu absorbția Întreprinderii de Stat „MoldData” și a Întreprinderii de Stat „Centrul Informațional Agricol” vor fi asigurate din contul veniturilor proprii ale celor trei entități reorganizate, transmise Instituției Publice „Serviciul Tehnologii Informaționale și Securitate Cibernetică”.
10. Funcțiile exercitate și serviciile prestate, în conformitate cu actele normative în vigoare, de către persoanele juridice reorganizate vor fi exercitate de către Instituția publică „Serviciul Tehnologii Informaționale și Securitate Cibernetică”, cu asigurarea respectării prevederilor Legii nr.133 din 8 iulie 2011 privind protecția datelor cu caracter personal.
11. Se modifică denumirea Instituția publică Centrul de Guvernare Electronică (E-Government) în Instituția publică „Agenția de Guvernare Electronică”.
12. Se aprobă:
13. Statutul Instituției publice „Serviciul tehnologii informaționale și securitate cibernetică”, conform anexei nr.1;
14. Modificările şi completările ce se operează în unele hotărîri ale Guvernului, conform anexei nr.2;
15. Lista hotărîrilor și dispozițiilor Guvernului care se abrogă, conform anexei nr.3;
16. Lista entităților posesoare/deținătoare de centre de date supuse consolidării în platforma tehnologică guvernamentală comună (MCloud) în mod prioritar, conform anexei nr.4.
17. Instituția publică „Serviciul Tehnologii Informaționale și Securitate Cibernetică”:
18. în termen de o lună, va asigura transferarea soldurilor mijloacelor financiare din conturile bancare deschise la prestatorii de servicii de plată în conturile bancare deschise în contul unic trezorerial al Ministerului Finanțelor. După acest termen, va utiliza în activitatea sa doar conturile bancare deschise în contul unic trezorerial al Ministerului Finanțelor;
19. în termen de 2 luni, va elabora și va prezenta fondatorului spre aprobare structura şi efectivul-limită ale Instituției publice „Serviciul Tehnologii Informaționale și Securitate Cibernetică”.
20. Cancelaria de Stat:
21. în termen de 3 luni, va elabora și va prezenta Guvernului spre aprobare Metodologia de calculare a tarifelor la serviciile prestate de către Instituția publică „Serviciul Tehnologii Informaționale și Securitate Cibernetică”;
22. în termen de 2 luni de la data aprobării Metodologiei de calculare a tarifelor la serviciile prestate, va elabora și va prezenta Guvernului spre aprobare Nomenclatorul serviciilor prestate de către Instituția publică „Serviciul Tehnologii Informaționale și Securitate Cibernetică” şi tarifele la acestea;
23. cu suportul Instituției publice „Serviciul Tehnologii Informaționale și Securitate Cibernetică” și Instituției publice „Agenția de Guvernare Electronică”, în termen de 6 luni, va aproba modificările de rigoare în actele normative departamentale în scopul aducerii în concordanță cu prevederile prezentei hotărîri;
24. până la numirea directorului Instituției publice „Serviciul Tehnologii Informaționale și Securitate Cibernetică” în conformitate cu Statutul acesteia prevăzut în anexa nr. 1 la prezenta hotărâre, va desemna directorul instituției care va exercita atribuțiile prevăzute de Statutul acesteia și va întreprinde toate acţiunile necesare pentru desfășurarea procesului de reorganizare în conformitate cu prevederile prezentei hotărâri.
25. Pînă la aprobarea Metodologiei de calculare a tarifelor la serviciile prestate de către Instituţia publică „Serviciul Tehnologii Informaționale și Securitate Cibernetică” și a noilor tarife calculate în baza acesteia, se vor aplica tarifele în vigoare la serviciile prestate de către persoanele juridice reorganizate.
26. Agenția Servicii Publice va opera modificările necesare în registrele de stat, la cererea titularului de drepturi.
27. Se transferă calitatea de posesor al platformei tehnologice guvernamentale comune (MCloud) de la Instituția publică „Agenția de Guvernare Electronică” la Instituția publică „Serviciul Tehnologii Informaționale și Securitate Cibernetică”, care va reîncheia acordurile cu beneficiarii acestei platforme.
28. Se transmit, cu titlu gratuit, din administrarea entităților indicate în anexa nr.4, în administrarea Instituției publice „Serviciul Tehnologii Informaționale și Securitate Cibernetică” centrele de date, proprietate publică a statului, și alte mijloace destinate funcționării bunurilor transmise.

În sensul prezentei hotărîri, *centre de date* semnifică infrastructura centrelor de date (climatizare, electricitate, sisteme antiincendiare și de securitate şi alte componente), inclusiv echipamente hardware (de servere, de stocare, de telecomunicații, de asigurare a securității informaționale) și produse software care asigură funcționarea infrastructurilor şi echipamentelor menționate cu licențele și documentația completă ale acestora, precum şi bunurile imobile pe care acestea sînt amplasate.

1. Entitățile indicate în anexa nr.4, în comun cu Instituția publică „Serviciul Tehnologii Informaționale și Securitate Cibernetică”, vor asigura transmiterea bunurilor respective în conformitate cu prevederile Regulamentului cu privire la modul de transmitere a bunurilor proprietate publică, aprobat prin Hotărîrea Guvernului nr.901 din 31 decembrie 2015 (Monitorul Oficial al Republicii Moldova, 2016, nr.1, art.2), cu modificările şi completările ulterioare.
2. Bunurile imobile pe care sînt amplasate centrele de date şi asupra cărora posesorii/deținătorii de centre de date dețin dreptul de gestiune economică, vor fi transmise în gestiunea economică a Instituției publice „Serviciul Tehnologii Informaționale și Securitate Cibernetică”, în modul stabilit de actele normative.
3. Se transferă funcțiile de administrare și menținere a sistemelor informaționale de stat de la ministere, alte autorități administrative centrale subordonate Guvernului, Cancelaria de Stat și structurile organizaționale din sfera lor de competență (autoritățile administrative din subordine, serviciile publice desconcentrate și cele aflate în subordine, precum şi instituțiile publice și întreprinderile de stat în care ministerul, Cancelaria de Stat sau altă autoritate administrativă centrală are calitatea de fondator), autorităţile/instituţiile publice şi organizaţiile de stat autonome, subordonate sau înfiinţate de Guvern, la Instituția publică „Serviciul Tehnologii Informaționale și Securitate Cibernetică”, cu excepția funcțiilor de administrare și menținere a sistemelor informaționale de stat din posesia Ministerului Finanțelor, Ministerului Afacerilor Interne, Ministerului Apărării și entităților din subordinea acestora, precum și a sistemelor informaționale de stat din posesia Instituției publice „Agenția Servicii Publice”, după caz.
4. În procesul migrării în platforma tehnologică guvernamentală comună (MCloud) a resurselor și sistemelor informaționale de stat, entitățile indicate în anexa nr.4 și cele vizate la pct. 21, cu excepțiile stabilite de prezenta hotărâre, vor transmite în administrarea Instituției publice „Serviciul Tehnologii Informaționale și Securitate Cibernetică” echipamente hardware de tip server (servere, sisteme de stocare, de telecomunicații, de asigurare a securității informaționale) și produse software de tip server (servere de bază de date, de aplicații etc.) care asigură funcționarea sistemelor informaționale de stat migrate cu licențele și documentația completă ale acestora.
5. Din statele de personal aprobate ale entităților indicate în anexa nr.4 și cele vizate la pct. 21, cu excepțiile stabilite de prezenta hotărâre, unitățile de personal din contul funcțiilor cu atribuții de asigurare a administrării centrelor de date și de asigurare a administrării și menținerii sistemelor informaționale de stat, precum și bugetul stabilit pentru acestea, se transmit Instituției publice „Serviciul Tehnologii Informaționale și Securitate Cibernetică”.
6. Disponibilizarea personalului angajat în funcțiile transmise se va efectua în conformitate cu Legea nr.158-XVI din 4 iulie 2008 privind funcția publică și statutul funcționarului public și, după caz, cu legislația muncii, în cazul imposibilității transferului acestuia.
7. Entitățile vizate indicate în anexa nr.4 și cele vizate la pct. 21, cu excepțiile stabilite de prezenta hotărâre, bazîndu-se pe domeniile de competență pe care le au, la necesitate, vor propune Guvernului spre aprobare modificările corespunzătoare la regulamentele lor de activitate, structura și efectivul-limită ale acestora, modificări la alte acte normative care reglementează activitatea acestora, la actele normative privind aprobarea concepțiilor/conceptelor tehnice/conceptelor și regulamentelor cu privire la resursele și sistemele informaționale de stat pe care le posedă sau le dețin, precum și la actele normative departamentale în scopul aducerii în concordanță cu prevederile prezentei hotărîri.
8. Ministerul Economiei și Infrastructurii:
9. va asigura introducerea amendamentelor de rigoare în actele de constituire ale Instituției publice „Serviciul Naţional de Management al Frecvenţilor Radio şi Securităţii Cibernetice” în legătură cu excluderea din domeniile de competență ale acesteia a domeniului securităţii cibernetice;
10. va prezenta, în termen de 3 luni, Guvernului propuneri privind actualizarea documentelor de politici și a actelor normative aferente domeniului securității cibernetice în legătură cu restructurarea administrației publice centrale de specialitate și crearea cadrului instituțional în acest domeniu în conformitate cu prevederile prezentei hotărîri.
11. Instituția publică „Serviciul Tehnologii Informaționale și Securitate Cibernetică”:
12. va integra centrul de date propriu în platforma tehnologică guvernamentală comună (MCloud);
13. în comun cu Instituția publică „Agenția de Guvernare Electronică”:
14. va efectua toate măsurile ce se impun în scopul integrării centrelor de date și echipamentelor preluate în platforma tehnologică guvernamentală comună (MCloud).
15. va efectua, în termen de 3 luni, inventarierea tuturor centrelor de date în sectorul public și, în termen de 6 luni, inventarierea resurselor și sistemelor informaționale de stat existente;
16. ca rezultat al inventarierii centrelor de date, va prezenta Guvernului propuneri privind optimizarea și eficientizarea lor;
17. ca rezultat al inventarierii sistemelor informaționale de stat, începînd cu 1 ianuarie 2019, va prelua administrarea și menținerea acestora, cu excepțiile stabilită în pct.21.
18. Entitățile indicate în anexa nr.4 și cele vizate la pct. 21, cu excepțiile stabilite de prezenta hotărâre vor prezenta, în mod obligatoriu, Instituției publice „Serviciul Tehnologii Informaționale și Securitate Cibernetică” toată informația necesară în legătură cu preluarea calității de posesor al platformei tehnologice guvernamentale comune (MCloud), a funcțiilor de administrare a centrelor de date în sectorul public și de administrare și menținere a resurselor și sistemelor informaționale de stat, precum și pentru efectuarea inventarierii tuturor centrelor de date și a resurselor și sistemelor informaționale de stat existente.
19. În scopul implementării prezentei hotărîri, Ministerul Finanţelor:
20. va prezenta Guvernului, propuneri privind redistribuirea alocațiilor bugetare între ministere, alte autorități administrative centrale și structuri organizaționale din sfera lor de competență;
21. va prevedea alocarea în legea bugetului de stat pentru anul corespunzător a mijloacelor bugetare necesare pentru finanțarea centralizată a asigurării prestării serviciilor de către Instituția publică „Serviciul Tehnologii Informaționale și Securitate Cibernetică”.
22. Controlul asupra executării prevederilor prezentei hotărâri se pune în sarcina Cancelariei de Stat.

|  |  |
| --- | --- |
| **PRIM-MINISTRU** |  **Pavel FILIP** |
| **Contrasemnează:** |  |
| **Viceprim-ministru,** **ministrul economiei şi infrastructurii**  |  **Octavian Calmîc** |
| **ministrul finanțelor** |  **Octavian Armaşu** |